पुराना नियम
ईसाइयों के धर्मग्रन्थ बाइबिल के प्रथम भाग (पूर्वार्ध) का नाम पुराना नियम है। इसमें ईश्वर द्वारा सृष्टि की उत्पत्ति, यहूदी राज्य और ईश्वर से उनका सम्बन्ध, आदि का कहानियों द्वारा वर्णन है। यहूदियों के प्रारंभिक इतिहास का अधिकतर पता ओल्ड टेस्टामेंट से ही चलता है। असल में बाइबिल का पुराना नियम यहूदी धर्मग्रन्थ तनख़ का ही संस्करण है। इसका रचनाकाल १३वीं शताब्दी ई.पू. से पहली शताब्दी ई.पू. के बीच का है। पुराने अहदनामे में सृष्टि की रचना, मनुष्य का जन्म, इतिहास, सदाचार के नियम, धार्मिक कर्मकांड, पौराणिक कथाएं और यहोवा के प्रति प्रार्थनाएं शामिल हैं। यह 39 किताबे प्रोटेस्टेंट बाइबिल के पूर्वार्ध में हैं, तथा कैथोलिक बाइबिल के पूर्वार्ध में 46, जबकि ऑर्थोडॉक्स बाइबिल के पूर्वार्ध में 49 किताबें शामिल हैं।